6.9.2022
DA
Den Europæiske Unions Tidende
C 342/7 Tirsdag den 15. februar 2022
12. bemærker, at migration har direkte konsekvenser for byernes inklusion, hvilket kræver skræddersyede politiske svar; peger på potentialet i EU's handlingsplan for integration og inklusion 2021-2027 med hensyn til opbygningen af inkluderende og samhørige samfund og målrettede programmer til de mest forarmede kvarterer; bemærker også, at lokal udvikling styret af lokalsamfundet er et centralt redskab til at skabe job, mindske fattigdom, og øge tilgængeligheden af tjenesteydelser i byområderne;
13. fremhæver, at børn i dårligt stillede byområder ofte er udsat for mange risikofaktorer såsom dårlige boliger, diskrimination, vold og ulige adgang til tjenester som børnepasning, sundhedspleje og uddannelse; opfordrer medlemsstaterne til at støtte lokale børnegarantiordninger for at imødegå de specifikke udfordringer med børnefattigdom i byerne;
14. understreger den rolle, som byerne spiller med hensyn til ligestilling mellem kønnene, og minder om, at i henhold til forordningen om fælles bestemmelser bør alle foranstaltninger, der gennemføres under samhørighedspolitikken, tage højde for ligestilling mellem kønnene som et horisontalt princip hele vejen igennem udarbejdelsen, gennemførelsen, overvågningen og evalueringen af foranstaltningerne; understreger, at foranstaltninger, der tager sigte på at slå bro over kønsskævheden under samhørighedspolitikken, bør anvende en tværsektoriel tilgang, der tager passende skridt til at forhindre enhver forskelsbehandling på grund af religion eller tro, handicap, alder eller kønsorientering, og som baserer sig på nationale strategiske rammer for ligestilling mellem kønnene; understreger desuden, at støttemodtagerne som led i samhørighedspolitikprogrammerne ikke bør anvende diskriminerende politikker af nogen art, mindst af alt over for mindretal såsom LGBTI-samfundet; opfordrer til at afvise ansøgninger fra potentielle støttemodtagere, herunder fra regionale eller lokale myndigheder, som har vedtaget diskriminerende politikker mod medlemmer af LGBTI-samfundet såsom udpegelsen af »LGBT-frie områder«;
15. peger på, at kvinder — ud over at være sårbare over for sundhedsrisici — er mere sårbare over for de økonomiske risici, der er forbundet med covid-19-pandemien; anerkender, at i en post-pandemisk sammenhæng er støtte til kvinder i de formelle og uformelle sektorer og bedre integration af kvinder i den politiske planlægning for regional- og byudvikling med fokus på at udforme kønsinkluderende byer og lokalsamfund afgørende for den økonomiske genopretning i byerne;
16. understreger den udbredte ulighed mellem kønnene på området for samhørighedspolitik og byplanlægning og opfordrer medlemsstaterne til at indføre dataindsamlingsmetoder, hvor der gøres brug af kønsopdelte data;
17. understreger, at covid-19-pandemien har ført til drastiske stigninger med hensyn til vold i hjemmet; opfordrer medlemsstaterne til at afsætte finansiering til samhørighedspolitikken og mobilisere bymyndighederne til at tage fat på den globale stigning i kønsrelateret vold; opfordrer europæiske byer til at udvikle, gennemføre og evaluere detaljerede metoder til forebyggelse og imødegåelse af seksuel chikane og kønsbaseret vold i offentlige rum ved at forpligte sig til principperne i UN Women's globale flagskibsinitiativ »Safe Cities and Safe Public Spaces for Women and Girls«;
18. opfordrer alle medlemsstater til hurtigst muligt at afslutte ratificeringen af Istanbulkonventionen om forebyggelse og bekæmpelse af vold mod kvinder; anmoder Kommissionen om at foreslå lovgivning til bekæmpelse af alle former for kønsbaseret vold og tage de nødvendige skridt til at identificere kønsbaseret vold som et nyt kriminalitetsområde, der skal opføres på listen i artikel 83, stk.
1, i TEUF;
19.
anerkender den byrde, der pålægges kvinder som primære omsorgspersoner i formelle og uformelle sammenhænge, samt den samfundsmæssige værdi af denne pleje, navnlig under covid-19-krisen; påpeger, at 80 % af al pleje i EU ydes af (ulønnede) uformelle omsorgspersoner, hvoraf 75 % er kvinder; påpeger de europæiske strukturfondes relevante rolle med hensyn til at sikre investeringer i omsorgstjenester; bifalder Kommissionens hensigt om at foreslå en europæisk plejestrategi;
20. henleder opmærksomheden på arbejdsløshed og navnlig ungdomsarbejdsløshed, som er blevet forværret af covid-19-pandemien; opfordrer medlemsstaterne til aktivt at inddrage bymyndighederne i udarbejdelsen af programmer, der imødekommer unges behov i byerne, samt i udarbejdelsen af politikker, der fokuserer på unges mentale sundhed og velbefindende, hvilket er særlig vigtigt i tiden efter covid-19;